再用韵
作者：鄭清之
朝代：宋

paragraphs: 孔明本躬耕，樊遲請學稼。
力田乃有秋，暑雨敢咨夏。
聖賢每憂民，孔墨不遑暇。
因思比歲饑，可謂越俗乍。
豈惟農夫驚，亦使達官怕。
倉無矯制發，米湧在東價。
居然望豐年，譬彼求時夜。
畫壤來福星，上熟壓中下。
二麥賸割雲，五菜紛繞舍。
苗根舒薤本，黍莟拆榴罅。
龍鱗原鏤塍，燕尾水分汊。
毨獸將西成，秧馬豈虛跨。
劭農收奇勳，省斂不更駕。
豫爲鄞鄉謀，復廣它山壩。
功比昔賢倍，政隨時雨化。
願刻可齋詩，端與雅頌亞。